Katrine Daugaard (LA), 2026-01-08:
Når vi som samfund overlader vores børn, vores ældre og nogle af de mest udsatte borgere til andres omsorg, bygger det hele på én ting, nemlig tillid, det vil sige tillid til, at medarbejdere og ledere og også ejere ikke udnytter den adgang og magt, de får, og derfor støtter vi som udgangspunkt også det her beslutningsforslag.
Bliver man dømt for vold, tyveri, overgreb og velfærdskriminalitet, skal man ikke kunne fortsætte i et arbejde, hvor man igen får direkte ansvar for sårbare mennesker, og her vil jeg gerne understrege, at vi altså kun støtter forslaget, hvis man er dømt.
Det er sådan set i hvert fald det, jeg læser der står i forslaget, men jeg kan forstå, at flere ordførere er usikre på, om det gælder simpelt tyveri.
Sådan læser jeg ikke forslaget, og det er meget vigtigt for mig at understrege.
Men jeg vil også gerne være helt konkret.
For der findes allerede i dag regler, og netop derfor kan man jo spørge, hvorfor det her forslag stadig er relevant.
For det første har vi på børneområdet allerede et særligt værn i form af børneattestreglerne, som netop skal forhindre, at personer med domme for visse alvorlige forhold kan arbejde tæt på børn.
For det tredje er udgangspunktet, når vi generelt taler om straffeattester, at en offentlig straffeattest kræver samtykke, og at myndigheder bruger en digital løsning, hvor der også er et krav om lovhjemmel for at kunne indhente den.
Endelig findes der for autoriserede sundhedspersoner et særskilt system, hvor Styrelsen for Patientsikkerhed kan reagere og herunder i visse tilfælde midlertidigt fratage autorisationen, hvis der er risiko for patientsikkerheden.
Så hvorfor er det her forslag så alligevel relevant?
Det er det, fordi reglerne i dag er ujævne og sektoropdelte.
Nogle steder er der stærke krav, og andre steder er det i højere grad arbejdsgiverens praksis og skøn, som afgør, hvor systematisk man tjekker det, og hvordan man reagerer på en dom.
Når konsekvensen ikke er tydelig og ensartet, kan man i praksis risikere, at folk kan flytte sig rundt imellem de her funktioner, imellem leverandørerne og på de forskellige arbejdspladser.
Derfor har det her forslag en vigtig pointe.
For det forsøger at gøre beskyttelsen mere ensartet og konsekvensen mere klar, ikke bare i forhold til de ansatte, men også i forhold til lederne og ejerne, som i dag ikke nødvendigvis er dækket af de samme krav på samme måde, som personalet og lederne er det på socialtilsynsområdet i dag.
Så er der også en realitet, vi er nødt til at sige højt, nemlig at velfærdskriminalitet ikke kun er et papirproblem.
Når nogen svindler med offentlige midler i en sektor, der er sat i verden for at hjælpe de mest sårbare, så betyder det færre hænder, dårligere kvalitet og større risiko for de borgere, som i forvejen ikke kan råbe op.
Aftalepartierne i rammen om handicap er som sagt på vej med en lang række af rigtig gode tiltag – det vil jeg også gerne understrege – og det er vi i Liberal Alliance meget stolte af og glade for at være en del af.
Men for nu at vende tilbage til Danmarksdemokraternes beslutningsforslag vil jeg sige, at når vi i LA alligevel håber, at regeringen faktisk vil fremsætte et lovforslag på baggrund af det her beslutningsforslag, så er der tre ting, som skal sidde i skabet. Det ene er klare kriterier, altså hvilke domme der udløser afskæring, og i hvilke funktioner.
Det andet er proportionalitet og retssikkerhed, altså at alvorlighed og relevans skal tælle, men at udgangspunktet ved vold og overgreb bør være knivskarpt på tværs af alle sektorer.
Det tredje er en ensartet håndhævelse.
Det må ikke ende som en papirøvelse, og der skal være dokumentation, et tilsynsspor og konsekvenser, hvis man ikke indhenter attester eller ser bort fra klare risikoforhold.
Vi skylder de mest udsatte ikke at nøjes med gode intentioner og varierende praksis, men vi skylder dem et system, hvor grænserne er tydelige, altså at misbruger man tilliden og magten over for sårbare borgere gennem vold, overgreb, tyveri og svindel, så skal man ikke have adgang til dem igen.
Liberal Alliance støtter derfor forslaget.